
A glukokortikoid kezelés hatása természetes és indukált regulatórikus T-sejtekre egérmodellben

Bevezetés: A regulatórikus T-sejtek (Treg) és a glukokortikoid hormonok (GC) kulcsfontosságú tényezői az immunválasz szabályozásának és a perifériás tolerancia fenntartásának. A klinikumban széleskörűen alkalmaznak különböző betegségek kezelésében GC-analógokat (pl.: Dexamethason – DX) gyulladáscsökkentő és immunoszuppresszív aktivitásuk, limfocita apoptózist indukáló képességük miatt, mégis keveset tudunk a Treg sejtekre gyakorolt hatásaikról. Munkánk célja a perifériás és centrális nyirokszervekben a szupresszor Treg sejtek arányának meghatározása, in vivo GC kezelés hatásának vizsgálata a Treg sejtek összetételére és a glukokortikoid receptor (GCR) expresszió változásának követése volt.
Módszerek: Kísérletinkben 4-6 hetes Balb/c egereket oltottunk 20 mg/kg DX-al intraperitoneálisan. 1-4 nap után az állatok timuszából, mezenteriális és perifériás nyirokcsomóiból, lépéből és Peyer plakkokból sejteket izoláltunk, majd kombinált sejtfelszíni (anti-CD4; anti-CD25) és intracelluláris (anti-FoxP3; anti-Helios; anti-GCR) jelölést követően áramlási citometriával azonosítottuk a természetes (CD4+CD25+FoxP3+Helios+) és indukált (CD4+CD25+FoxP3+Helios-) Treg sejteket.
Eredmények: A kontroll állatok tímuszában a legalacsonyabb a Treg sejtek aránya, de kezelés hatására ez szignifikánsan emelkedik (p<0,01) az abszolút Treg szám változása nélkül, és közben a GCR up-regulatióját okozza. Ez a tímuszban jelen lévő legalacsonyabb GCR expressziójú, és GC kezelésre legérzékenyebb kettős pozitív sejtek pusztulásával magyarázható. A tímuszban a legmagasabb a természetes Treg sejtek (tTreg) aránya az összes Treg (CD4+CD25+FoxP3+) sejten belül, kezelés hatására pedig tovább emelkedik. Perifériás nyirokszervekben sokkal magasabb a Treg-ek aránya, ezen belül a tTreg-ek aránya pedig alacsonyabb, mint a tímuszban, de kezelés hatására ezek nem változnak, illetve GCR down-regulácót tapasztaltunk.
Következtetés: Kísérleteink alapján elmondható, hogy a Treg-ek rezisztensek a GC kezelés indukálta apoptózisra. Perifériás nyirokszervekben tTreg-ek mellett indukált Treg-ek is előfordulnak, és ezek feltételezhetően másképp reagálnak szteroid expozícióra.



